Seun (17) sterf tydens skooluitstappieAdriaan Roodt. Foto: GoFundMe ŉ Suid-Afrikaanse tienerseun wie se gesin in Australië woon, is Donderdag tydens ŉ skooluitstappie in die noordoostelike deel van dié land se hoofstad, Canberra, dood. Die ongeluk het by Mount Ainslie gebeur wat gedeeltelik in die Canberra-natuurpark geleë is. Adriaan Roodt (17) was saam met sy klasmaats van Campbell High School op die uitstappie as deel van ŉ liggaamlike oefening-klas toe hy dood is. Baie min inligting oor die omstandighede rakende sy dood is bekendgemaak, maar The Age berig ŉ swaar boomstomp was ter sprake in die ongeluk. Roodt is ná die ongeluk na die Canberra-hospitaal gehaas waar hy later dood is. Roodt se ouers, Chris en Sandra, het versoek dat meer besonderhede oor hul seun se dood nie bekendgemaak word nie en dat die familie se privaatheid respekteer word. Hulle het wel toegelaat dat Roodt se boksafrigter, net bekend as Spider, met die media praat. “Adriaan was ŉ lieflike jong man. Baie kalm en rustig,” het Spider aan The Age gesê. “Ek is soos ŉ Hitler [in die gimnasium], so hy was baie gehoorsaam. Hy was nie ŉ bokser nie en het nooit in die kryt meegeding nie, maar hy het na my toe gekom omdat hy wou fiks word.” Spider het gesê Roodt se pa is ŉ elektrisiën en ŉ voormalige bokser van Suid-Afrika. The Age berig Yvette Berry, minister van onderwys, was vanoggend in trane tydens ŉ radio-onderhoud oor die voorval. Sy het later aan verslaggewers gesê die polisie, die onderwysdepartement en omgewingsowerhede is almal betrokke by die ondersoek na die voorval. Berry wou nie bekendmaak of ŉ onderwyser teenwoordig was toe Roodt beseer is nie of sê of daar noodhulp op hom toegepas is nie. Sy het gesê die skool neem gereeld aan aktiwiteite by Mount Ainslie deel. “Die inligting wat ek het, is dat hierdie net ŉ verskriklike ongeluk was,” het Berry gesê. Intussen het Lezanne Smith, ŉ vriendin van die familie, ŉ skarebefondsingsinisiatief op die been gebring om die Roodt se ouers en sy suster, Christelle, finansieel by te staan in die moeilike tyd. “Nodeloos om te sê [Adriaan se ouers en suster] is absoluut platgeslaan deur die verlies van hul kosbare seun en broer, en die lewe wat hulle geken het sal nooit weer dieselfde wees nie,” het Smith op die webblad geskryf. ŉ Dans wat Donderdagaand by Campbell High School gehou sou word, is gekanselleer nadat die nuus oor Roodt se dood bekend geword het. Bedrywighede by die skool is wel vandag voortgesit en berading is aan leerders en personeel beskikbaar gestel.